Forsvarene klare til kamp om Breiviks psyke
- Vi har alltid visst at psykiatri ikke var matematikk, men ... Forsvarer Vibeke Hein Bæra lar det henge litt i luften, før hun starter prosedyren: - Men denne saken har gjort oss, hva skal jeg si ... mer ydmyke på hvor mye skjønn og tolkninger har å si for en diagnose. Det er i seg selv tankevekkende, fastslår Bæra, og gir et innblikk i hvordan hun og de tre andre forsvarerne vil argumentere når terrorrettssaken starter neste mandag. SKAL VITNE:Tarjei vil gå videre med livetBreivik ble av de to første sakkyndige i saken, Torgeir Husby og Synne Sørheim, vurdert som psykotisk og ikke strafferettslig tilregnelig, en konklusjon som ble møtt med så omfattende kritikk at retten oppnevnte to nye sakkyndige. Ironisk nok setter Breivik og forsvarerne nå all sin lit til den nye erklæringen, som de for bare noen måneder siden kjempet innbitt helt til Høyesterett for å unngå. Ender også de nye sakkyndige på at Breivik er utilregnelig, har forsvarerne uansett ikke tenkt å gi seg. Parallelt med saksdokumentene, leser de seg opp på psykiatri og metode. - Vi jobber nå med å se på metodikken som er brukt av de sakkyndige, vi rådfører oss om hvordan disse rapportene er bygget opp og kvaliteten av arbeidet. Det vil stå sentralt i bevisførselen. I tillegg har vi fagkyndige vitner som kan si noe om metode og usikkerhetsfaktorene i psykiatri, sier Bæra. Forsvarets vitneliste vil i stor grad bestå av helsepersonell som er uenige i den første sakkyndigrapporten, samt personer som skal tale for at Breiviks politiske syn deles av flere og ikke trenger være et produkt av vrangforestillinger.Sammen med Geir Lippestad er Vibeke Hein Bæra hovedforsvarere i saken. Med seg har de advokat Tord Jordet og advokatfullmektig Odd Ivar Grøn som medforsvarere. Da de fire for første gang presenterte sin forsvarerstrategi på Vålstua gård på Rena i oktober i fjor, la de opp et løp en egen liten 22. juli-kommisjon verdig: De skulle se på «mulighetsrom» - hvordan ulike myndighetsinstanser hadde sviktet slik at Breivik klarte å gjennomføre angrepene - og de skulle se på hvordan 33-åringen hadde blitt radikalisert. En uke før rettssaken starter er det hele skrelt ned til én oppgave: A få mannen, som av de to første sakkyndige ble vurdert til å være psykotisk og utilregnelig, kjent tilregnelig og idømt fengselsstraff. - Min ryggmargsrefleks som forsvarsadvokat tilsa meg at hvis vi kunne få han vurdert som utilregnelig, så ville det vært det beste, men han vil ikke det. Derfor har vi endret totalt strategi, fortalte Geir Lippestad under et foredrag hos Kommunikasjonsforeningen for et par uker siden. Breivik har selv omtalt konklusjonen til de første sakkyndige som «den ultimate ydmykelse».I påsken har alle forsvarerne oppholdt seg på «hemmelige steder», utilgjengelig for pressen og nedlesset i saksdokumenter. Den siste uken vil bestå av hyppige møter med klienten og innspurt i forberedelsene. - Akkurat nå er det veldig krevende. Arbeidsoppgavene er voldsomme, samtidig vet vi godt at vi må klare å være uthvilte til en rettssak som blir som et maraton. Det er vanskelig å prøve å koble ut, sånn er vi bare skrudd sammen. Vi har lett for å bli litt oppslukte. En kontorfelle av oss prøver å minne oss på at vi ikke må glemme å spise og sørge for nok søvn. Vi er nødt til å lage noen gode rutiner der, forteller Bæra.* Født 7. juni 1964 på Hønefoss. * Oppnevnt som forsvarer for terrorsiktede Anders Behring Breivik, etter den siktedes eget ønske. * Startet i 2010 Advokatkontoret Lippestad AS etter flere år som generalsekretær i Hørselshemmedes Landsforbund. Lippestad har en datter som er multihandikappet og nesten døv. * Han og kona, Signe Lippestad, har til sammen åtte barn. Det yngste barnet, en datter, ble født i februar.* Født 29. juli 1964 * Arbeidet 1992-1999 i Advokatfirmaet Lippestad AS * Politiadvokat i Telemark politidistrikt 2000-2010 * Regiondirektør i Arbeidstilsynet i Sør-Norge 2010-2011 * Vendte 2011 tilbake til Lippestad AS som partner * En av Anders Behring Breiviks fire forsvarere under rettssaken* Født i mai 1981 i Oslo. * Ferdig utdannet jurist i 2008 * Advokatfullmektig hos Advokatfirmaet Sondov AS 2008-2010 * Advokat hos Advokatfirmaet Lippestad AS fra 2010 * En av Anders Behring Breiviks fire forsvarere under rettssaken* Født 17. februar 1982 i Larvik * Jobbet tre år som namsfullmektig hos Namsfogden i Oslo * Jobbet halvannet år som advokatfullmektig hos Advokatfirmaet Sondov AS * Jobber som advokatfullmektig hos Advokatfirmaet Lippestad AS * En av Anders Behring Breiviks fire forsvarere under rettssaken
Å få Anders Behring Breivik dømt som en tilregnelig mann, er mål nummer én for forsvarerne. Nå nileser de psykiatri for å kunne radbrekke den første sakkyndigrapporten.